送趙添戎還漳州
作者：曹勛
朝代：宋

paragraphs: 北風號枯葉，漠漠天正寒。
弛擔逆旅中，方稅游子鞍。
吾甥遽相訪，別久心萬端。
意定話親舊，或悲或可歡。
乃將十年心，只作累刻殫。
脩涂困塵土，客庖無盤餐。
舉杯少延款，荷子襟抱寬。
明朝復摻袂，老懷悽以酸。
漳山無瘴烟，漳水無驚湍。
侍親友于樂，勿倦爲戎官。
願因南風期，時時寄平安。